pli: Kathaṁ tumhe dhārethā”ti?


layer: root

title_pli: Theravāda Vinaya Bhikkhunivibhaṅga

pli: “Jatumaṭṭhakena, ayye”ti.


pli: “Kiṁ etaṁ, ayye, jatumaṭṭhakan”ti?


pli: Atha kho sā bhikkhunī tassā bhikkhuniyā jatumaṭṭhakaṁ ācikkhi.


pli: Atha kho sā bhikkhunī jatumaṭṭhakaṁ ādiyitvā dhovituṁ vissaritvā ekamantaṁ chaḍḍesi.


pli: Bhikkhuniyo makkhikāhi samparikiṇṇaṁ passitvā evamāhaṁsu—


pli: “kassidaṁ kamman”ti?


pli: Sā evamāha— “mayhidaṁ kamman”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhunī jatumaṭṭhakaṁ ādiyissatī”ti …pe…


pli: “saccaṁ kira, bhikkhave, bhikkhunī jatumaṭṭhakaṁ ādiyatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhunī jatumaṭṭhakaṁ ādiyissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Jatumaṭṭhake pācittiyan”ti.


pli: Jatumaṭṭhakaṁ nāma


pli: jatumayaṁ kaṭṭhamayaṁ piṭṭhamayaṁ mattikāmayaṁ.


pli: Ādiyeyyāti


pli: samphassaṁ sādiyantī antamaso uppalapattampi muttakaraṇaṁ paveseti, āpatti pācittiyassa.


pli: Anāpatti—


pli: ābādhapaccayā,


pli: ummattikāya,


pli: ādikammikāyāti.


pli: Catutthasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Tuvaṭṭavagga


pli: 40. Cārikanapakkamanasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena bhikkhuniyo tattheva rājagahe vassaṁ vasanti, tattha hemantaṁ, tattha gimhaṁ.


pli: Manussā ujjhāyanti khiyyanti vipācenti—


pli: “āhundarikā bhikkhunīnaṁ disā andhakārā, na imāsaṁ disā pakkhāyantī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho tā bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhunīnaṁ sikkhāpadaṁ paññapessāmi dasa atthavase paṭicca—


pli: saṅghasuṭṭhutāya …pe…


pli: saddhammaṭṭhitiyā vinayānuggahāya.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī vassaṁvuṭṭhā cārikaṁ na pakkameyya antamaso chappañcayojanānipi, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Vassaṁvuṭṭhā nāma


pli: purimaṁ vā temāsaṁ pacchimaṁ vā temāsaṁ vuṭṭhā.


pli: “Cārikaṁ na pakkamissāmi antamaso chappañcayojanānipī”ti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā dutiyikaṁ bhikkhuniṁ na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Dasamasikkhāpadaṁ niṭṭhitaṁ.


pli: Tuvaṭṭavaggo catuttho.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 41. Rājāgārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena rañño pasenadissa kosalassa uyyāne cittāgāre paṭibhānacittaṁ kataṁ hoti.


pli: Bahū manussā cittāgāraṁ dassanāya gacchanti.


pli: Chabbaggiyāpi bhikkhuniyo cittāgāraṁ dassanāya agamaṁsu.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo cittāgāraṁ dassanāya gacchissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo cittāgāraṁ dassanāya gacchissantī”ti …pe…


pli: “saccaṁ kira, bhikkhave, chabbaggiyā bhikkhuniyo cittāgāraṁ dassanāya gacchantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo cittāgāraṁ dassanāya gacchissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī rājāgāraṁ vā cittāgāraṁ vā ārāmaṁ vā uyyānaṁ vā pokkharaṇiṁ vā dassanāya gaccheyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Rājāgāraṁ nāma


pli: yattha katthaci rañño kīḷituṁ ramituṁ kataṁ hoti.


pli: Cittāgāraṁ nāma


pli: yattha katthaci manussānaṁ kīḷituṁ ramituṁ kataṁ hoti.


pli: Ārāmo nāma


pli: yattha katthaci manussānaṁ kīḷituṁ ramituṁ kato hoti.


pli: Uyyānaṁ nāma


pli: Pokkharaṇī nāma


pli: yattha katthaci manussānaṁ kīḷituṁ ramituṁ katā hoti.


pli: Dassanāya gacchati, āpatti dukkaṭassa.


pli: Yattha ṭhitā passati, āpatti pācittiyassa.


pli: Dassanūpacāraṁ vijahitvā punappunaṁ passati, āpatti pācittiyassa.


pli: Ekamekaṁ dassanāya gacchati, āpatti dukkaṭassa.


pli: Anāpatti—


pli: ārāme ṭhitā passati,


pli: gacchantī vā āgacchantī vā passati,


pli: sati karaṇīye gantvā passati,


pli: āpadāsu,


pli: ummattikāya,


pli: ādikammikāyāti.


pli: Paṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 42. Āsandiparibhuñjanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo āsandimpi pallaṅkampi paribhuñjanti.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “kathañhi nāma bhikkhuniyo āsandimpi pallaṅkampi paribhuñjissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo āsandimpi pallaṅkampi paribhuñjissantī”ti …pe…


pli: “saccaṁ kira, bhikkhave, bhikkhuniyo āsandimpi pallaṅkampi paribhuñjantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo āsandimpi pallaṅkampi paribhuñjissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī āsandiṁ vā pallaṅkaṁ vā paribhuñjeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Āsandī nāma


pli: atikkantappamāṇā vuccati.


pli: Pallaṅko nāma


pli: āharimehi vāḷehi kato hoti.


pli: Paribhuñjeyyāti


pli: tasmiṁ abhinisīdati vā abhinipajjati vā, āpatti pācittiyassa.


pli: Anāpatti—


pli: āsandiyā pāde chinditvā paribhuñjati,


pli: pallaṅkassa vāḷe bhinditvā paribhuñjati,


pli: ummattikāya,


pli: ādikammikāyāti.


pli: Dutiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 43. Suttakantanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo suttaṁ kantanti.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “kathañhi nāma bhikkhuniyo suttaṁ kantissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo suttaṁ kantissantī”ti …pe…


pli: “saccaṁ kira, bhikkhave, chabbaggiyā bhikkhuniyo suttaṁ kantantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo suttaṁ kantissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī suttaṁ kanteyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Suttaṁ nāma


pli: cha suttāni—


pli: khomaṁ, kappāsikaṁ, koseyyaṁ, kambalaṁ, sāṇaṁ, bhaṅgaṁ.


pli: Kanteyyāti


pli: sayaṁ kantati, payoge dukkaṭaṁ.


pli: Ujjavujjave āpatti pācittiyassa.


pli: Anāpatti—


pli: kantitasuttaṁ kantati,


pli: ummattikāya,


pli: ādikammikāyāti.


pli: Tatiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 44. Gihiveyyāvaccasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo gihiveyyāvaccaṁ karonti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo gihiveyyāvaccaṁ karissantī”ti …pe…


pli: “saccaṁ kira, bhikkhave, bhikkhuniyo gihiveyyāvaccaṁ karontī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo gihiveyyāvaccaṁ karissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī gihiveyyāvaccaṁ kareyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Gihiveyyāvaccaṁ nāma


pli: agārikassa yāguṁ vā bhattaṁ vā khādanīyaṁ vā pacati, sāṭakaṁ vā veṭhanaṁ vā dhovati, āpatti pācittiyassa.


pli: Anāpatti—


pli: yāgupāne,


pli: saṅghabhatte,


pli: cetiyapūjāya,


pli: attano veyyāvaccakarassa yāguṁ vā bhattaṁ vā khādanīyaṁ vā pacati, sāṭakaṁ vā veṭhanaṁ vā dhovati,


pli: ummattikāya,


pli: ādikammikāyāti.


pli: Catutthasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 45. Adhikaraṇasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā bhikkhunī thullanandaṁ bhikkhuniṁ upasaṅkamitvā etadavoca—


pli: “ehāyye, imaṁ adhikaraṇaṁ vūpasamehī”ti.


pli: Thullanandā bhikkhunī—


pli: “sādhū”ti paṭissuṇitvā, neva vūpasameti na vūpasamāya ussukkaṁ karoti.


pli: Atha kho sā bhikkhunī bhikkhunīnaṁ etamatthaṁ ārocesi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā bhikkhuniyā—


pli: ‘ehāyye, imaṁ adhikaraṇaṁ vūpasamehī’ti vuccamānā—


pli: ‘sādhū’ti paṭissuṇitvā, neva vūpasamessati na vūpasamāya ussukkaṁ karissatī”ti …pe…


pli: “saccaṁ kira, bhikkhave, thullanandā bhikkhunī bhikkhuniyā—


pli: ‘sādhū’ti paṭissuṇitvā, neva vūpasameti na vūpasamāya ussukkaṁ karotī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī bhikkhuniyā—


pli: ‘sādhū’ti paṭissuṇitvā, neva vūpasamessati na vūpasamāya ussukkaṁ karissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī bhikkhuniyā—‘ehāyye, imaṁ adhikaraṇaṁ vūpasamehī’ti vuccamānā—‘sādhū’ti paṭissuṇitvā sā pacchā anantarāyikinī neva vūpasameyya na vūpasamāya ussukkaṁ kareyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Bhikkhuniyāti


pli: aññāya bhikkhuniyā.


pli: Adhikaraṇaṁ nāma


pli: cattāri adhikaraṇāni— vivādādhikaraṇaṁ, anuvādādhikaraṇaṁ, āpattādhikaraṇaṁ, kiccādhikaraṇaṁ.


pli: Ehāyye imaṁ adhikaraṇaṁ vūpasamehīti


pli: ehāyye imaṁ adhikaraṇaṁ vinicchehi.


pli: Sā pacchā anantarāyikinīti


pli: asati antarāye.


pli: Neva vūpasameyyāti


pli: na sayaṁ vūpasameyya.


pli: Na vūpasamāya ussukkaṁ kareyyāti


pli: na aññaṁ āṇāpeyya.


pli: “Neva vūpasamessāmi na vūpasamāya ussukkaṁ karissāmī”ti dhuraṁ nikkhittamatte, āpatti pācittiyassa.


pli: Upasampannāya upasampannasaññā adhikaraṇaṁ neva vūpasameti na vūpasamāya ussukkaṁ karoti, āpatti pācittiyassa.


pli: Upasampannāya vematikā adhikaraṇaṁ neva vūpasameti, na vūpasamāya ussukkaṁ karoti, āpatti pācittiyassa.


pli: Upasampannāya anupasampannasaññā adhikaraṇaṁ neva vūpasameti, na vūpasamāya ussukkaṁ karoti, āpatti pācittiyassa.


pli: Anupasampannāya adhikaraṇaṁ neva vūpasameti, na vūpasamāya ussukkaṁ karoti, āpatti dukkaṭassa.


pli: Anupasampannāya upasampannasaññā, āpatti dukkaṭassa.


pli: Anupasampannāya vematikā, āpatti dukkaṭassa.


pli: Anupasampannāya anupasampannasaññā, āpatti dukkaṭassa.


pli: Anāpatti—


pli: sati antarāye,


pli: pariyesitvā na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Pañcamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 46. Bhojanadānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī naṭānampi naṭakānampi laṅghakānampi sokajjhāyikānampi kumbhathūṇikānampi sahatthā khādanīyaṁ bhojanīyaṁ deti—


pli: “mayhaṁ parisati vaṇṇaṁ bhāsathā”ti.


pli: Naṭāpi naṭakāpi laṅghakāpi sokajjhāyikāpi kumbhathūṇikāpi thullanandāya bhikkhuniyā parisati vaṇṇaṁ bhāsanti—


pli: “ayyā thullanandā bahussutā bhāṇikā visāradā paṭṭā dhammiṁ kathaṁ kātuṁ;


pli: detha ayyāya, karotha ayyāyā”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā agārikassa sahatthā khādanīyaṁ bhojanīyaṁ dassatī”ti …pe…


pli: “saccaṁ kira, bhikkhave, thullanandā bhikkhunī agārikassa sahatthā khādanīyaṁ bhojanīyaṁ detī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī agārikassa sahatthā khādanīyaṁ bhojanīyaṁ dassati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī agārikassa vā paribbājakassa vā paribbājikāya vā sahatthā khādanīyaṁ vā bhojanīyaṁ vā dadeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Agāriko nāma


pli: yo koci agāraṁ ajjhāvasati.


pli: Paribbājako nāma


pli: bhikkhuñca sāmaṇerañca ṭhapetvā yo koci paribbājakasamāpanno.


pli: Paribbājikā nāma


pli: bhikkhuniñca sikkhamānañca sāmaṇeriñca ṭhapetvā yā kāci paribbājikasamāpannā.


pli: Khādanīyaṁ nāma


pli: pañca bhojanāni—


pli: udakadantaponaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: Dadeyyāti


pli: kāyena vā kāyapaṭibaddhena vā nissaggiyena vā deti, āpatti pācittiyassa.


pli: Udakadantaponaṁ deti, āpatti dukkaṭassa.


pli: Anāpatti—


pli: dāpeti na deti,


pli: upanikkhipitvā deti,


pli: bāhirālepaṁ deti,


pli: ummattikāya,


pli: ādikammikāyāti.


pli: Chaṭṭhasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 47. Āvasathacīvarasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī āvasathacīvaraṁ anissajjitvā paribhuñjati.


pli: Aññā utuniyo bhikkhuniyo na labhanti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā āvasathacīvaraṁ anissajjitvā paribhuñjissatī”ti …pe…


pli: “saccaṁ kira, bhikkhave, thullanandā bhikkhunī āvasathacīvaraṁ anissajjitvā paribhuñjatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī āvasathacīvaraṁ anissajjitvā paribhuñjissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī āvasathacīvaraṁ anissajjitvā paribhuñjeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Āvasathacīvaraṁ nāma


pli: “utuniyo bhikkhuniyo paribhuñjantū”ti dinnaṁ hoti.


pli: Anissajjitvā paribhuñjeyyāti


pli: dvetisso rattiyo paribhuñjitvā catutthadivase dhovitvā bhikkhuniyā vā sikkhamānāya vā sāmaṇeriyā vā anissajjitvā paribhuñjati, āpatti pācittiyassa.


pli: Anissajjite anissajjitasaññā paribhuñjati, āpatti pācittiyassa.


pli: Anissajjite vematikā paribhuñjati, āpatti pācittiyassa.


pli: Anissajjite nissajjitasaññā paribhuñjati, āpatti pācittiyassa.


pli: Nissajjite anissajjitasaññā, āpatti dukkaṭassa.


pli: Nissajjite vematikā, āpatti dukkaṭassa.


pli: Nissajjite nissajjitasaññā anāpatti.


pli: Anāpatti—


pli: nissajjitvā paribhuñjati,


pli: puna pariyāyena paribhuñjati,


pli: aññā utuniyo bhikkhuniyo na honti,


pli: acchinnacīvarikāya,


pli: naṭṭhacīvarikāya,


pli: āpadāsu,


pli: ummattikāya,


pli: ādikammikāyāti.


pli: Sattamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 48. Āvasathavihārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī āvasathaṁ anissajjitvā cārikaṁ pakkāmi.


pli: Tena kho pana samayena thullanandāya bhikkhuniyā āvasatho ḍayhati.


pli: Bhikkhuniyo evamāhaṁsu—


pli: “handāyye, bhaṇḍakaṁ nīharāmā”ti.


pli: Ekaccā evamāhaṁsu—


pli: “na mayaṁ, ayye, nīharissāma.


pli: Yaṁ kiñci naṭṭhaṁ sabbaṁ amhe abhiyuñjissatī”ti.


pli: Thullanandā bhikkhunī punadeva taṁ āvasathaṁ paccāgantvā bhikkhuniyo pucchi—


pli: “apāyye, bhaṇḍakaṁ nīharitthā”ti?


pli: “Na mayaṁ, ayye, nīharimhā”ti.


pli: Thullanandā bhikkhunī ujjhāyati khiyyati vipāceti—


pli: “kathañhi nāma bhikkhuniyo āvasathe ḍayhamāne bhaṇḍakaṁ na nīharissantī”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā āvasathaṁ anissajjitvā cārikaṁ pakkamissatī”ti …pe…


pli: “saccaṁ kira, bhikkhave, thullanandā bhikkhunī āvasathaṁ anissajjitvā cārikaṁ pakkamatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī āvasathaṁ anissajjitvā cārikaṁ pakkamissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī āvasathaṁ anissajjitvā cārikaṁ pakkameyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Āvasatho nāma


pli: kavāṭabaddho vuccati.


pli: Anissajjitvā cārikaṁ pakkameyyāti


pli: bhikkhuniyā vā sikkhamānāya vā sāmaṇeriyā vā anissajjitvā parikkhittassa āvasathassa parikkhepaṁ atikkāmentiyā āpatti pācittiyassa.


pli: Aparikkhittassa āvasathassa upacāraṁ atikkāmentiyā āpatti pācittiyassa.


pli: Anissajjite anissajjitasaññā pakkamati, āpatti pācittiyassa.


pli: Anissajjite vematikā pakkamati, āpatti pācittiyassa.


pli: Anissajjite nissajjitasaññā pakkamati, āpatti pācittiyassa.


pli: Akavāṭabaddhaṁ anissajjitvā pakkamati, āpatti dukkaṭassa.


pli: Nissajjite anissajjitasaññā, āpatti dukkaṭassa.


pli: Nissajjite vematikā, āpatti dukkaṭassa.


pli: Nissajjite nissajjitasaññā, anāpatti.


pli: Anāpatti—


pli: nissajjitvā pakkamati,


pli: sati antarāye,


pli: pariyesitvā na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Aṭṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo tiracchānavijjaṁ pariyāpuṇanti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo tiracchānavijjaṁ pariyāpuṇissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo tiracchānavijjaṁ pariyāpuṇissantī”ti …pe…


pli: “saccaṁ kira, bhikkhave, chabbaggiyā bhikkhuniyo tiracchānavijjaṁ pariyāpuṇantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo tiracchānavijjaṁ pariyāpuṇissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī tiracchānavijjaṁ pariyāpuṇeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Tiracchānavijjā nāma


pli: yaṁ kiñci bāhirakaṁ anatthasaṁhitaṁ.


pli: Pariyāpuṇeyyāti


pli: padena pariyāpuṇāti, pade pade āpatti pācittiyassa.


pli: Akkharāya pariyāpuṇāti, akkharakkharāya āpatti pācittiyassa.


pli: Anāpatti—


pli: lekhaṁ pariyāpuṇāti,


pli: dhāraṇaṁ pariyāpuṇāti,


pli: guttatthāya parittaṁ pariyāpuṇāti,


pli: ummattikāya,


pli: ādikammikāyāti.


pli: Navamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Lasuṇavagga


pli: 5. Udakasuddhikasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Atha kho mahāpajāpati gotamī yena bhagavā tenupasaṅkami; upasaṅkamitvā bhagavantaṁ abhivādetvā adhovāte aṭṭhāsi—


pli: “duggandho, bhagavā, mātugāmo”ti.


pli: Atha kho bhagavā—


pli: “ādiyantu kho bhikkhuniyo udakasuddhikan”ti, mahāpajāpatiṁ gotamiṁ dhammiyā kathāya sandassesi samādapesi samuttejesi sampahaṁsesi.


pli: Atha kho mahāpajāpati gotamī bhagavatā dhammiyā kathāya sandassitā samādapitā samuttejitā sampahaṁsitā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, bhikkhunīnaṁ udakasuddhikan”ti.


pli: Tena kho pana samayena aññatarā bhikkhunī—


pli: “bhagavatā udakasuddhikā anuññātā”ti atigambhīraṁ udakasuddhikaṁ ādiyantī muttakaraṇe vaṇaṁ akāsi.


pli: Atha kho sā bhikkhunī bhikkhunīnaṁ etamatthaṁ āroceti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhunī atigambhīraṁ udakasuddhikaṁ ādiyissatī”ti …pe…


pli: “saccaṁ kira, bhikkhave, bhikkhunī atigambhīraṁ udakasuddhikaṁ ādiyatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhunī atigambhīraṁ udakasuddhikaṁ ādiyissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Udakasuddhikaṁ pana bhikkhuniyā ādiyamānāya dvaṅgulapabbaparamaṁ ādātabbaṁ. Taṁ atikkāmentiyā pācittiyan”ti.


pli: Udakasuddhikaṁ nāma


pli: muttakaraṇassa dhovanā vuccati.


pli: Ādiyamānāyāti


pli: dhovantiyā.


pli: Dvaṅgulapabbaparamaṁ ādātabbanti


pli: dvīsu aṅgulesu dve pabbaparamā ādātabbā.


pli: Taṁ atikkāmentiyāti


pli: samphassaṁ sādiyantī antamaso kesaggamattampi atikkāmeti, āpatti pācittiyassa.


pli: Atirekadvaṅgulapabbe atirekasaññā ādiyati, āpatti pācittiyassa.


pli: Atirekadvaṅgulapabbe vematikā ādiyati, āpatti pācittiyassa.


pli: Atirekadvaṅgulapabbe ūnakasaññā ādiyati, āpatti pācittiyassa.


pli: Ūnakadvaṅgulapabbe atirekasaññā, āpatti dukkaṭassa.


pli: Ūnakadvaṅgulapabbe vematikā, āpatti dukkaṭassa.


pli: Anāpatti—


pli: dvaṅgulapabbaparamaṁ ādiyati,


pli: ūnakadvaṅgulapabbaparamaṁ ādiyati,


pli: ābādhapaccayā,


pli: ummattikāya,


pli: ādikammikāyāti.


pli: Pañcamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Cittāgāravagga


pli: 50. Tiracchānavijjāvācanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo tiracchānavijjaṁ vācenti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo tiracchānavijjaṁ vācessanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo tiracchānavijjaṁ vācessantī”ti …pe…


pli: “saccaṁ kira, bhikkhave, chabbaggiyā bhikkhuniyo tiracchānavijjaṁ vācentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo tiracchānavijjaṁ vācessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī tiracchānavijjaṁ vāceyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Tiracchānavijjā nāma


pli: yaṁ kiñci bāhirakaṁ anatthasaṁhitaṁ.


pli: Vāceyyāti


pli: padena vāceti, pade pade āpatti pācittiyassa.


pli: Akkharāya vāceti, akkharakkharāya āpatti pācittiyassa.


pli: Anāpatti—


pli: lekhaṁ vāceti,


pli: dhāraṇaṁ vāceti,


pli: guttatthāya parittaṁ vāceti,


pli: ummattikāya,


pli: ādikammikāyāti.


pli: Dasamasikkhāpadaṁ niṭṭhitaṁ.


pli: Cittāgāravaggo pañcamo.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 51. Ārāmapavisanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sambahulā bhikkhū gāmakāvāse ekacīvarā cīvarakammaṁ karonti.


pli: Bhikkhuniyo anāpucchā ārāmaṁ pavisitvā yena te bhikkhū tenupasaṅkamiṁsu.


pli: Bhikkhū ujjhāyanti khiyyanti vipācenti—


pli: “kathañhi nāma bhikkhuniyo anāpucchā ārāmaṁ pavisissantī”ti …pe…


pli: “saccaṁ kira, bhikkhave, bhikkhuniyo anāpucchā ārāmaṁ pavisantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo anāpucchā ārāmaṁ pavisissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī anāpucchā ārāmaṁ paviseyya, pācittiyan”ti.


pli: Evañcidaṁ bhagavatā bhikkhunīnaṁ sikkhāpadaṁ paññattaṁ hoti.


pli: Tena kho pana samayena te bhikkhū tamhā āvāsā pakkamiṁsu.


pli: Bhikkhuniyo—“ayyā pakkantā”ti ārāmaṁ nāgamaṁsu.


pli: Atha kho te bhikkhū punadeva taṁ āvāsaṁ paccāgacchiṁsu.


pli: Bhikkhuniyo—“ayyā āgatā”ti āpucchā ārāmaṁ pavisitvā yena te bhikkhū tenupasaṅkamiṁsu;


pli: upasaṅkamitvā te bhikkhū abhivādetvā ekamantaṁ aṭṭhaṁsu.


pli: Ekamantaṁ ṭhitā kho tā bhikkhuniyo te bhikkhū etadavocuṁ—“kissa tumhe, bhaginiyo, ārāmaṁ neva sammajjittha na pānīyaṁ paribhojanīyaṁ upaṭṭhāpitthā”ti?


pli: “Bhagavatā, ayyā, sikkhāpadaṁ paññattaṁ—‘na anāpucchā ārāmo pavisitabbo’ti.


pli: Tena mayaṁ na āgamimhā”ti.


pli: Bhagavato etamatthaṁ ārocesuṁ …pe…


pli: anujānāmi, bhikkhave, santaṁ bhikkhuṁ āpucchā ārāmaṁ pavisituṁ.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī santaṁ bhikkhuṁ anāpucchā ārāmaṁ paviseyya, pācittiyan”ti.


pli: Tena kho pana samayena te bhikkhū tamhā āvāsā pakkamitvā punadeva taṁ āvāsaṁ paccāgacchiṁsu.


pli: Bhikkhuniyo—“ayyā pakkantā”ti anāpucchā ārāmaṁ pavisiṁsu.


pli: Tāsaṁ kukkuccaṁ ahosi—“bhagavatā sikkhāpadaṁ paññattaṁ—‘na santaṁ bhikkhuṁ anāpucchā ārāmo pavisitabbo’ti.


pli: Mayañcamhā santaṁ bhikkhuṁ anāpucchā ārāmaṁ pavisimhā.


pli: Kacci nu kho mayaṁ pācittiyaṁ āpattiṁ āpannā”ti …pe…


pli: bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī jānaṁ sabhikkhukaṁ ārāmaṁ anāpucchā paviseyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Jānāti nāma


pli: sāmaṁ vā jānāti, aññe vā tassā ārocenti, te vā ārocenti.


pli: Sabhikkhuko nāma ārāmo


pli: yattha bhikkhū rukkhamūlepi vasanti.


pli: Anāpucchā ārāmaṁ paviseyyāti


pli: bhikkhuṁ vā sāmaṇeraṁ vā ārāmikaṁ vā anāpucchā parikkhittassa ārāmassa parikkhepaṁ atikkāmentiyā āpatti pācittiyassa.


pli: Aparikkhittassa ārāmassa upacāraṁ okkamantiyā āpatti pācittiyassa.


pli: Sabhikkhuke sabhikkhukasaññā santaṁ bhikkhuṁ anāpucchā ārāmaṁ pavisati, āpatti pācittiyassa.


pli: Sabhikkhuke vematikā santaṁ bhikkhuṁ anāpucchā ārāmaṁ pavisati, āpatti dukkaṭassa.


pli: Sabhikkhuke abhikkhukasaññā santaṁ bhikkhuṁ anāpucchā ārāmaṁ pavisati, anāpatti.


pli: Abhikkhuke sabhikkhukasaññā, āpatti dukkaṭassa.


pli: Abhikkhuke vematikā, āpatti dukkaṭassa.


pli: Abhikkhuke abhikkhukasaññā, anāpatti.


pli: Anāpatti—


pli: santaṁ bhikkhuṁ āpucchā pavisati,


pli: asantaṁ bhikkhuṁ anāpucchā pavisati,


pli: sīsānulokikā gacchati,


pli: yattha bhikkhuniyo sannipatitā honti tattha gacchati,


pli: ārāmena maggo hoti,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Paṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 52. Bhikkhuakkosanasikkhāpada


pli: Tena samayena buddho bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena āyasmato upālissa upajjhāyo āyasmā kappitako susāne viharati.


pli: Tena kho pana samayena chabbaggiyānaṁ bhikkhunīnaṁ mahattarā bhikkhunī kālaṅkatā hoti.


pli: Chabbaggiyā bhikkhuniyo taṁ bhikkhuniṁ nīharitvā āyasmato kappitakassa vihārassa avidūre jhāpetvā thūpaṁ katvā gantvā tasmiṁ thūpe rodanti.


pli: Atha kho āyasmā kappitako tena saddena ubbāḷho taṁ thūpaṁ bhinditvā pakiresi.


pli: Chabbaggiyā bhikkhuniyo—


pli: “iminā kappitakena amhākaṁ ayyāya thūpo bhinno, handa naṁ ghātemā”ti mantesuṁ.


pli: Aññatarā bhikkhunī āyasmato upālissa etamatthaṁ ārocesi.


pli: Āyasmā upāli āyasmato kappitakassa etamatthaṁ ārocesi.


pli: Atha kho āyasmā kappitako vihārā nikkhamitvā nilīno acchi.


pli: Atha kho chabbaggiyā bhikkhuniyo yenāyasmato kappitakassa vihāro tenupasaṅkamiṁsu;


pli: upasaṅkamitvā āyasmato kappitakassa vihāraṁ pāsāṇehi ca leḍḍūhi ca ottharāpetvā, “mato kappitako”ti pakkamiṁsu.


pli: Atha kho āyasmā kappitako tassā rattiyā accayena pubbaṇhasamayaṁ nivāsetvā pattacīvaramādāya vesāliṁ piṇḍāya pāvisi.


pli: Addasaṁsu kho chabbaggiyā bhikkhuniyo āyasmantaṁ kappitakaṁ piṇḍāya carantaṁ.


pli: Disvāna evamāhaṁsu—


pli: “ayaṁ kappitako jīvati, ko nu kho amhākaṁ mantaṁ saṁharī”ti?


pli: Assosuṁ kho chabbaggiyā bhikkhuniyo—


pli: “ayyena kira upālinā amhākaṁ manto saṁhaṭo”ti.


pli: Tā āyasmantaṁ upāliṁ akkosiṁsu—


pli: “kathañhi nāma ayaṁ kāsāvaṭo malamajjano nihīnajacco amhākaṁ mantaṁ saṁharissatī”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo ayyaṁ upāliṁ akkosissantī”ti …pe…


pli: “saccaṁ kira, bhikkhave, chabbaggiyā bhikkhuniyo upāliṁ akkosantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo upāliṁ akkosissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī bhikkhuṁ akkoseyya vā paribhāseyya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Bhikkhunti


pli: upasampannaṁ.


pli: Akkoseyya vāti


pli: dasahi vā akkosavatthūhi akkosati etesaṁ vā aññatarena, āpatti pācittiyassa.


pli: Paribhāseyya vāti


pli: bhayaṁ upadaṁseti, āpatti pācittiyassa.


pli: Upasampanne upasampannasaññā akkosati vā paribhāsati vā, āpatti pācittiyassa.


pli: Upasampanne vematikā akkosati vā paribhāsati vā, āpatti pācittiyassa.


pli: Upasampanne anupasampannasaññā akkosati vā paribhāsati vā, āpatti pācittiyassa.


pli: Anupasampannaṁ akkosati vā paribhāsati vā, āpatti dukkaṭassa.


pli: Anupasampanne upasampannasaññā, āpatti dukkaṭassa.


pli: Anupasampanne vematikā, āpatti dukkaṭassa.


pli: Anupasampanne anupasampannasaññā, āpatti dukkaṭassa.


pli: Anāpatti—


pli: atthapurekkhārāya,


pli: dhammapurekkhārāya,


pli: anusāsanipurekkhārāya,


pli: ummattikāya,


pli: ādikammikāyāti.


pli: Dutiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 53. Gaṇaparibhāsanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena caṇḍakāḷī bhikkhunī bhaṇḍanakārikā hoti kalahakārikā vivādakārikā bhassakārikā saṅghe adhikaraṇakārikā.


pli: Thullanandā bhikkhunī tassā kamme karīyamāne paṭikkosati.


pli: Tena kho pana samayena thullanandā bhikkhunī gāmakaṁ agamāsi kenacideva karaṇīyena.


pli: Atha kho bhikkhunisaṅgho—


pli: “thullanandā bhikkhunī pakkantā”ti caṇḍakāḷiṁ bhikkhuniṁ āpattiyā adassane ukkhipi.


pli: Thullanandā bhikkhunī gāmake taṁ karaṇīyaṁ tīretvā punadeva sāvatthiṁ paccāgacchi.


pli: Caṇḍakāḷī bhikkhunī thullanandāya bhikkhuniyā āgacchantiyā neva āsanaṁ paññapesi na pādodakaṁ pādapīṭhaṁ pādakaṭhalikaṁ upanikkhipi;


pli: na paccuggantvā pattacīvaraṁ paṭiggahesi na pānīyena āpucchi.


pli: Thullanandā bhikkhunī caṇḍakāḷiṁ bhikkhuniṁ etadavoca—


pli: “kissa tvaṁ, ayye, mayi āgacchantiyā neva āsanaṁ paññapesi na pādodakaṁ pādapīṭhaṁ pādakaṭhalikaṁ upanikkhipi;


pli: na paccuggantvā pattacīvaraṁ paṭiggahesi na pānīyena āpucchī”ti?


pli: “Evañhetaṁ, ayye, hoti yathā taṁ anāthāyā”ti.


pli: “Kissa pana tvaṁ, ayye, anāthā”ti?


pli: “Imā maṁ, ayye, bhikkhuniyo—


pli: ‘ayaṁ anāthā appaññātā, natthi imissā kāci pativattā’ti, āpattiyā adassane ukkhipiṁsū”ti.


pli: Thullanandā bhikkhunī—


pli: “bālā etā abyattā etā netā jānanti kammaṁ vā kammadosaṁ vā kammavipattiṁ vā kammasampattiṁ vā”ti, caṇḍīkatā gaṇaṁ paribhāsi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā caṇḍīkatā gaṇaṁ paribhāsissatī”ti …pe…


pli: “saccaṁ kira, bhikkhave, thullanandā bhikkhunī caṇḍīkatā gaṇaṁ paribhāsatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī caṇḍīkatā gaṇaṁ paribhāsissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī caṇḍīkatā gaṇaṁ paribhāseyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Caṇḍīkatā nāma


pli: kodhanā vuccati.


pli: Gaṇo nāma


pli: bhikkhunisaṅgho vuccati.


pli: Paribhāseyyāti


pli: “bālā etā abyattā etā netā jānanti kammaṁ vā kammadosaṁ vā kammavipattiṁ vā kammasampattiṁ vā”ti paribhāsati, āpatti pācittiyassa.


pli: Sambahulā bhikkhuniyo vā ekaṁ bhikkhuniṁ vā anupasampannaṁ vā paribhāsati, āpatti dukkaṭassa.


pli: Anāpatti—


pli: atthapurekkhārāya,


pli: dhammapurekkhārāya,


pli: anusāsanipurekkhārāya,


pli: ummattikāya,


pli: ādikammikāyāti.


pli: Tatiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 54. Pavāritasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro brāhmaṇo bhikkhuniyo nimantetvā bhojesi.


pli: Bhikkhuniyo bhuttāvī pavāritā ñātikulāni gantvā ekaccā bhuñjiṁsu ekaccā piṇḍapātaṁ ādāya agamaṁsu.


pli: Atha kho so brāhmaṇo paṭivissake etadavoca—


pli: “bhikkhuniyo mayā, ayyā, santappitā, etha tumhepi santappessāmī”ti.


pli: Te evamāhaṁsu—


pli: “kiṁ tvaṁ, ayyo, amhe santappessasi.


pli: Yāpi tayā nimantitā tāpi amhākaṁ gharāni āgantvā ekaccā bhuñjiṁsu ekaccā piṇḍapātaṁ ādāya agamaṁsū”ti.


pli: Atha kho so brāhmaṇo ujjhāyati khiyyati vipāceti—


pli: “kathañhi nāma bhikkhuniyo amhākaṁ ghare bhuñjitvā aññatra bhuñjissanti, na cāhaṁ paṭibalo yāvadatthaṁ dātun”ti.


pli: Assosuṁ kho bhikkhuniyo tassa brāhmaṇassa ujjhāyantassa khiyyantassa vipācentassa.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo bhuttāvī pavāritā aññatra bhuñjissantī”ti …pe…


pli: “saccaṁ kira, bhikkhave, bhikkhuniyo bhuttāvī pavāritā aññatra bhuñjantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo bhuttāvī pavāritā aññatra bhuñjissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī nimantitā vā pavāritā vā khādanīyaṁ vā bhojanīyaṁ vā khādeyya vā bhuñjeyya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Nimantitā nāma


pli: pañcannaṁ bhojanānaṁ aññatarena bhojanena nimantitā.


pli: Pavāritā nāma


pli: asanaṁ paññāyati, bhojanaṁ paññāyati, hatthapāse ṭhitā abhiharati, paṭikkhepo paññāyati.


pli: Khādanīyaṁ nāma


pli: pañca bhojanāni yāguṁ yāmakālikaṁ sattāhakālikaṁ yāvajīvikaṁ ṭhapetvā


pli: avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: “Khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Nimantite nimantitasaññā khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Nimantite vematikā khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Nimantite animantitasaññā khādanīyaṁ vā bhojanīyaṁ vā khādati vā bhuñjati vā, āpatti pācittiyassa.


pli: Yāmakālikaṁ sattāhakālikaṁ yāvajīvikaṁ āhāratthāya paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa …pe….


pli: Anāpatti—


pli: nimantitā appavāritā,


pli: yāguṁ pivati,


pli: sāmike apaloketvā bhuñjati,


pli: yāmakālikaṁ sattāhakālikaṁ yāvajīvikaṁ sati paccaye paribhuñjati,


pli: ummattikāya,


pli: ādikammikāyāti.


pli: Catutthasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 55. Kulamaccharinīsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā bhikkhunī sāvatthiyaṁ aññatarissā visikhāya piṇḍāya caramānā yena aññataraṁ kulaṁ tenupasaṅkami; upasaṅkamitvā paññatte āsane nisīdi.


pli: Atha kho te manussā taṁ bhikkhuniṁ bhojetvā etadavocuṁ—


pli: “aññāpi, ayye, bhikkhuniyo āgacchantū”ti.


pli: Atha kho sā bhikkhunī—


pli: “kathañhi nāma bhikkhuniyo nāgaccheyyun”ti, bhikkhuniyo upasaṅkamitvā etadavoca—


pli: “amukasmiṁ, ayye, okāse vāḷā sunakhā caṇḍo balibaddo cikkhallo okāso.


pli: Mā kho tattha agamitthā”ti.


pli: Aññatarāpi bhikkhunī tassā visikhāya piṇḍāya caramānā yena taṁ kulaṁ tenupasaṅkami; upasaṅkamitvā paññatte āsane nisīdi.


pli: “kissa, ayye, bhikkhuniyo na āgacchantī”ti?


pli: Atha kho sā bhikkhunī tesaṁ manussānaṁ etamatthaṁ ārocesi.


pli: Manussā ujjhāyanti khiyyanti vipācenti—


pli: “kathañhi nāma bhikkhunī kulaṁ maccharāyissatī”ti …pe…


pli: “saccaṁ kira, bhikkhave, bhikkhunī kulaṁ maccharāyatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhunī kulaṁ maccharāyissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī kulamaccharinī assa, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Kulaṁ nāma


pli: cattāri kulāni— khattiyakulaṁ, brāhmaṇakulaṁ, vessakulaṁ, suddakulaṁ.


pli: Maccharinī assāti


pli: “kathaṁ bhikkhuniyo nāgaccheyyun”ti bhikkhunīnaṁ santike kulassa avaṇṇaṁ bhāsati, āpatti pācittiyassa.


pli: Kulassa vā santike bhikkhunīnaṁ avaṇṇaṁ bhāsati, āpatti pācittiyassa.


pli: Anāpatti—


pli: kulaṁ na maccharāyantī santaṁyeva ādīnavaṁ ācikkhati,


pli: ummattikāya,


pli: ādikammikāyāti.


pli: Pañcamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 56. Abhikkhukāvāsasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sambahulā bhikkhuniyo gāmakāvāse vassaṁvuṭṭhā sāvatthiṁ agamaṁsu.


pli: Bhikkhuniyo tā bhikkhuniyo etadavocuṁ—


pli: “katthāyyāyo vassaṁvuṭṭhā?


pli: Kacci ovādo iddho ahosī”ti?


pli: “Natthayye, tattha bhikkhū;


pli: kuto ovādo iddho bhavissatī”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo abhikkhuke āvāse vassaṁ vasissantī”ti …pe…


pli: “saccaṁ kira, bhikkhave, bhikkhuniyo abhikkhuke āvāse vassaṁ vasantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo abhikkhuke āvāse vassaṁ vasissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī abhikkhuke āvāse vassaṁ vaseyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Abhikkhuko nāma āvāso


pli: na sakkā hoti ovādāya vā saṁvāsāya vā gantuṁ.


pli: “Vassaṁ vasissāmī”ti senāsanaṁ paññapeti pānīyaṁ paribhojanīyaṁ upaṭṭhapeti pariveṇaṁ sammajjati, āpatti dukkaṭassa.


pli: Saha aruṇuggamanā āpatti pācittiyassa.


pli: Anāpatti—


pli: vassupagatā bhikkhū pakkantā vā honti vibbhantā vā kālaṅkatā vā pakkhasaṅkantā vā,


pli: āpadāsu,


pli: ummattikāya,


pli: ādikammikāyāti.


pli: Chaṭṭhasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 57. Apavāraṇāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sambahulā bhikkhuniyo gāmakāvāse vassaṁvuṭṭhā sāvatthiṁ agamaṁsu.


pli: Bhikkhuniyo tā bhikkhuniyo etadavocuṁ—


pli: “katthāyyāyo vassaṁvuṭṭhā;


pli: kattha bhikkhusaṅgho pavārito”ti?


pli: “Na mayaṁ, ayye, bhikkhusaṅghaṁ pavāremā”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo vassaṁvuṭṭhā bhikkhusaṅghaṁ na pavāressantī”ti …pe…


pli: “saccaṁ kira, bhikkhave, bhikkhuniyo vassaṁvuṭṭhā bhikkhusaṅghaṁ na pavārentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo vassaṁvuṭṭhā bhikkhusaṅghaṁ na pavāressanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī vassaṁvuṭṭhā ubhatosaṅghe tīhi ṭhānehi na pavāreyya diṭṭhena vā sutena vā parisaṅkāya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Vassaṁvuṭṭhā nāma


pli: purimaṁ vā temāsaṁ pacchimaṁ vā temāsaṁ vuṭṭhā.


pli: Ubhatosaṅghe tīhi ṭhānehi na pavāressāmi diṭṭhena vā sutena vā parisaṅkāya vā”ti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Sattamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 58. Ovādasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Tena kho pana samayena chabbaggiyā bhikkhū bhikkhunupassayaṁ upasaṅkamitvā chabbaggiyā bhikkhuniyo ovadanti.


pli: Bhikkhuniyo chabbaggiyā bhikkhuniyo etadavocuṁ—


pli: “ethāyye, ovādaṁ gamissāmā”ti.


pli: “Yampi mayaṁ, ayye, gaccheyyāma ovādassa kāraṇā, ayyā chabbaggiyā idheva āgantvā amhe ovadantī”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo ovādaṁ na gacchissantī”ti …pe…


pli: “saccaṁ kira, bhikkhave, chabbaggiyā bhikkhuniyo ovādaṁ na gacchantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo ovādaṁ na gacchissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī ovādāya vā saṁvāsāya vā na gaccheyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Ovādo nāma


pli: aṭṭha garudhammā.


pli: Saṁvāso nāma


pli: ekakammaṁ ekuddeso samasikkhatā.


pli: Ovādāya vā saṁvāsāya vā na gacchissāmīti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā dutiyikaṁ bhikkhuniṁ na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Aṭṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 59. Ovādūpasaṅkamanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo uposathampi na pucchanti ovādampi na yācanti.


pli: Bhikkhū ujjhāyanti khiyyanti vipācenti—


pli: “kathañhi nāma bhikkhuniyo uposathampi na pucchissanti ovādampi na yācissantī”ti …pe…


pli: “saccaṁ kira, bhikkhave, bhikkhuniyo uposathampi na pucchanti ovādampi na yācantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo uposathampi na pucchissanti ovādampi na yācissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Anvaddhamāsaṁ bhikkhuniyā bhikkhusaṅghato dve dhammā paccāsīsitabbā—uposathapucchakañca ovādūpasaṅkamanañca. Taṁ atikkāmentiyā pācittiyan”ti.


pli: Anvaddhamāsanti


pli: anuposathikaṁ.


pli: Uposatho nāma


pli: dve uposathā— cātuddasiko ca pannarasiko ca.


pli: Ovādo nāma


pli: aṭṭha garudhammā.


pli: “Uposathampi na pucchissāmi ovādampi na yācissāmī”ti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā dutiyikaṁ bhikkhuniṁ na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Navamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Lasuṇavagga


pli: 6. Upatiṭṭhanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena ārohanto nāma mahāmatto bhikkhūsu pabbajito hoti.


pli: Tassa purāṇadutiyikā bhikkhunīsu pabbajitā hoti.


pli: Tena kho pana samayena so bhikkhu tassā bhikkhuniyā santike bhattavissaggaṁ karoti.


pli: Atha kho sā bhikkhunī tassa bhikkhuno bhuñjantassa pānīyena ca vidhūpanena ca upatiṭṭhitvā accāvadati.


pli: Atha kho so bhikkhu taṁ bhikkhuniṁ apasādeti—


pli: “mā, bhagini, evarūpaṁ akāsi.


pli: Netaṁ kappatī”ti.


pli: “Pubbe maṁ tvaṁ evañca evañca karosi, idāni ettakaṁ na sahasī”ti—


pli: pānīyathālakaṁ matthake āsumbhitvā vidhūpanena pahāraṁ adāsi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhunī bhikkhussa pahāraṁ dassatī”ti …pe…


pli: “saccaṁ kira, bhikkhave, bhikkhunī bhikkhussa pahāraṁ adāsī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhunī bhikkhussa pahāraṁ dassati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī bhikkhussa bhuñjantassa pānīyena vā vidhūpanena vā upatiṭṭheyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Bhikkhussāti


pli: upasampannassa.


pli: Bhuñjantassāti


pli: pañcannaṁ bhojanānaṁ aññataraṁ bhojanaṁ bhuñjantassa.


pli: Pānīyaṁ nāma


pli: yaṁ kiñci pānīyaṁ.


pli: Vidhūpanaṁ nāma


pli: yā kāci bījanī.


pli: Upatiṭṭheyyāti


pli: hatthapāse tiṭṭhati, āpatti pācittiyassa.


pli: Upasampanne upasampannasaññā pānīyena vā vidhūpanena vā upatiṭṭhati, āpatti pācittiyassa.


pli: Upasampanne vematikā pānīyena vā vidhūpanena vā upatiṭṭhati, āpatti pācittiyassa.


pli: Upasampanne anupasampannasaññā pānīyena vā vidhūpanena vā upatiṭṭhati, āpatti pācittiyassa.


pli: Hatthapāsaṁ vijahitvā upatiṭṭhati, āpatti dukkaṭassa.


pli: Khādanīyaṁ khādantassa upatiṭṭhati, āpatti dukkaṭassa.


pli: Anupasampannassa upatiṭṭhati, āpatti dukkaṭassa.


pli: Anupasampanne upasampannasaññā, āpatti dukkaṭassa.


pli: Anupasampanne vematikā, āpatti dukkaṭassa.


pli: Anupasampanne anupasampannasaññā, āpatti dukkaṭassa.


pli: Anāpatti—


pli: deti,


pli: dāpeti,


pli: anupasampannaṁ āṇāpeti,


pli: ummattikāya,


pli: ādikammikāyāti.


pli: Chaṭṭhasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Ārāmavagga


pli: 60. Pasākhejātasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā bhikkhunī pasākhe jātaṁ gaṇḍaṁ purisena saddhiṁ ekenekā bhedāpesi.


pli: Atha kho so puriso taṁ bhikkhuniṁ dūsetuṁ upakkami.


pli: Sā vissaramakāsi.


pli: Bhikkhuniyo upadhāvitvā taṁ bhikkhuniṁ etadavocuṁ—


pli: “kissa tvaṁ, ayye, vissaramakāsī”ti?


pli: Atha kho sā bhikkhunī bhikkhunīnaṁ etamatthaṁ ārocesi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhunī pasākhe jātaṁ gaṇḍaṁ purisena saddhiṁ ekenekā bhedāpessatī”ti …pe…


pli: “saccaṁ kira, bhikkhave, bhikkhunī pasākhe jātaṁ gaṇḍaṁ purisena saddhiṁ ekenekā bhedāpetī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhunī pasākhe jātaṁ gaṇḍaṁ purisena saddhiṁ ekenekā bhedāpessati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī pasākhe jātaṁ gaṇḍaṁ vā rudhitaṁ vā anapaloketvā saṅghaṁ vā gaṇaṁ vā purisena saddhiṁ ekenekā bhedāpeyya vā phālāpeyya vā dhovāpeyya vā ālimpāpeyya vā bandhāpeyya vā mocāpeyya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Pasākhaṁ nāma


pli: adhonābhi ubbhajāṇumaṇḍalaṁ.


pli: Jātanti


pli: tattha jātaṁ.


pli: Gaṇḍo nāma


pli: yo koci gaṇḍo.


pli: Rudhitaṁ nāma


pli: yaṁ kiñci vaṇaṁ.


pli: Anapaloketvāti


pli: anāpucchā.


pli: Saṅgho nāma


pli: bhikkhunisaṅgho vuccati.


pli: Gaṇo nāma


pli: sambahulā bhikkhuniyo vuccanti.


pli: Puriso nāma


pli: manussapuriso, na yakkho, na peto, na tiracchānagato, viññū paṭibalo dūsetuṁ.


pli: Saddhinti


pli: ekato.


pli: Ekenekāti


pli: puriso ceva hoti bhikkhunī ca.


pli: “Bhindā”ti āṇāpeti, āpatti dukkaṭassa.


pli: Bhinne āpatti pācittiyassa.


pli: “Phālehī”ti āṇāpeti, āpatti dukkaṭassa.


pli: Phālite āpatti pācittiyassa.


pli: “Dhovā”ti āṇāpeti, āpatti dukkaṭassa.


pli: Dhovite āpatti pācittiyassa.


pli: “Ālimpā”ti āṇāpeti, āpatti dukkaṭassa.


pli: Litte āpatti pācittiyassa.


pli: “Bandhāhī”ti āṇāpeti, āpatti dukkaṭassa.


pli: Baddhe āpatti pācittiyassa.


pli: “Mocehī”ti āṇāpeti, āpatti dukkaṭassa.


pli: Mutte āpatti pācittiyassa.


pli: Anāpatti—


pli: apaloketvā bhedāpeti vā phālāpeti vā dhovāpeti vā ālimpāpeti vā bandhāpeti vā mocāpeti vā,


pli: yā kāci viññū dutiyikā hoti,


pli: ummattikāya,


pli: ādikammikāyāti.


pli: Dasamasikkhāpadaṁ niṭṭhitaṁ.


pli: Ārāmavaggo chaṭṭho.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 61. Gabbhinisikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo gabbhiniṁ vuṭṭhāpenti.


pli: Sā piṇḍāya carati.


pli: Manussā evamāhaṁsu—


pli: “dethāyyāya bhikkhaṁ, garubhārā ayyā”ti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo gabbhiniṁ vuṭṭhāpessantī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo gabbhiniṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo gabbhiniṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo gabbhiniṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī gabbhiniṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Gabbhinī nāma


pli: āpannasattā vuccati.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Gabbhiniyā gabbhinisaññā vuṭṭhāpeti, āpatti pācittiyassa.


pli: Gabbhiniyā vematikā vuṭṭhāpeti, āpatti dukkaṭassa.


pli: Gabbhiniyā agabbhinisaññā vuṭṭhāpeti, anāpatti.


pli: Agabbhiniyā gabbhinisaññā, āpatti dukkaṭassa.


pli: Agabbhiniyā vematikā, āpatti dukkaṭassa.


pli: Agabbhiniyā agabbhinisaññā, anāpatti.


pli: Anāpatti—


pli: gabbhiniṁ agabbhinisaññā vuṭṭhāpeti,


pli: agabbhiniṁ agabbhinisaññā vuṭṭhāpeti,


pli: ummattikāya,


pli: ādikammikāyāti.


pli: Paṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 62. Pāyantisikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo pāyantiṁ vuṭṭhāpenti.


pli: Sā piṇḍāya carati.


pli: Manussā evamāhaṁsu—


pli: “dethāyyāya bhikkhaṁ, sadutiyikā ayyā”ti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo pāyantiṁ vuṭṭhāpessantī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo pāyantiṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo pāyantiṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo pāyantiṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī pāyantiṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Pāyantī nāma


pli: mātā vā hoti dhāti vā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Pāyantiyā pāyantisaññā vuṭṭhāpeti, āpatti pācittiyassa.


pli: Pāyantiyā vematikā vuṭṭhāpeti, āpatti dukkaṭassa.


pli: Pāyantiyā apāyantisaññā vuṭṭhāpeti, anāpatti.


pli: Apāyantiyā pāyantisaññā, āpatti dukkaṭassa.


pli: Apāyantiyā vematikā, āpatti dukkaṭassa.


pli: Apāyantiyā apāyantisaññā, anāpatti.


pli: Anāpatti—


pli: pāyantiṁ apāyantisaññā vuṭṭhāpeti,


pli: apāyantiṁ apāyantisaññā vuṭṭhāpeti,


pli: ummattikāya,


pli: ādikammikāyāti.


pli: Dutiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 63. Sikkhamānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo dve vassāni chasu dhammesu asikkhitasikkhaṁ sikkhamānaṁ vuṭṭhāpenti.


pli: Tā bālā honti abyattā na jānanti kappiyaṁ vā akappiyaṁ vā.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo dve vassāni chasu dhammesu asikkhitasikkhaṁ sikkhamānaṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo dve vassāni chasu dhammesu asikkhitasikkhaṁ sikkhamānaṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo dve vassāni chasu dhammesu asikkhitasikkhaṁ sikkhamānaṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, sikkhamānāya dve vassāni chasu dhammesu sikkhāsammutiṁ dātuṁ.


pli: Evañca pana, bhikkhave, dātabbā.


pli: Tāya sikkhamānāya saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhunīnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, ayye, itthannāmā itthannāmāya ayyāya sikkhamānā.


pli: Saṅghaṁ dve vassāni chasu dhammesu sikkhāsammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā itthannāmāya ayyāya sikkhamānā saṅghaṁ dve vassāni chasu dhammesu sikkhāsammutiṁ yācati.


pli: Yadi saṅghassa pattakallaṁ saṅgho itthannāmāya sikkhamānāya dve vassāni chasu dhammesu sikkhāsammutiṁ dadeyya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmāya sikkhamānāya dve vassāni chasu dhammesu sikkhāsammutiṁ deti.


pli: Yassā ayyāya khamati itthannāmāya sikkhamānāya dve vassāni chasu dhammesu sikkhāsammutiyā dānaṁ, sā tuṇhassa;


pli: yassā nakkhamati, sā bhāseyya.


pli: Dinnā saṅghena itthannāmāya sikkhamānāya dve vassāni chasu dhammesu sikkhāsammuti.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Sā sikkhamānā “evaṁ vadehī”ti vattabbā—


pli: “pāṇātipātā veramaṇiṁ dve vassāni avītikkamma samādānaṁ samādiyāmi.


pli: Adinnādānā veramaṇiṁ dve vassāni avītikkamma samādānaṁ samādiyāmi.


pli: Abrahmacariyā veramaṇiṁ dve vassāni avītikkamma samādānaṁ samādiyāmi.


pli: Musāvādā veramaṇiṁ dve vassāni avītikkamma samādānaṁ samādiyāmi.


pli: Surāmerayamajjappamādaṭṭhānā veramaṇiṁ dve vassāni avītikkamma samādānaṁ samādiyāmi.


pli: Vikālabhojanā veramaṇiṁ dve vassāni avītikkamma samādānaṁ samādiyāmī”ti.


pli: Atha kho bhagavā tā bhikkhuniyo anekapariyāyena vigarahitvā dubbharatāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī dve vassāni chasu dhammesu asikkhitasikkhaṁ sikkhamānaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Dve vassānīti


pli: dve saṁvaccharāni.


pli: Asikkhitasikkhā nāma


pli: sikkhā vā na dinnā hoti, dinnā vā sikkhā kupitā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Dhammakamme dhammakammasaññā vuṭṭhāpeti, āpatti pācittiyassa.


pli: Dhammakamme vematikā vuṭṭhāpeti, āpatti pācittiyassa.


pli: Dhammakamme adhammakammasaññā vuṭṭhāpeti, āpatti pācittiyassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: dve vassāni chasu dhammesu sikkhitasikkhaṁ sikkhamānaṁ vuṭṭhāpeti,


pli: ummattikāya,


pli: ādikammikāyāti.


pli: Tatiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 64. Dutiyasikkhamānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo dve vassāni chasu dhammesu sikkhitasikkhaṁ sikkhamānaṁ saṅghena asammataṁ vuṭṭhāpenti.


pli: Bhikkhuniyo evamāhaṁsu—


pli: “etha, sikkhamānā, imaṁ jānātha, imaṁ detha, imaṁ āharatha, iminā attho, imaṁ kappiyaṁ karothā”ti.


pli: Tā evamāhaṁsu—


pli: “na mayaṁ, ayye, sikkhamānā, bhikkhuniyo mayan”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo dve vassāni chasu dhammesu sikkhitasikkhaṁ sikkhamānaṁ saṅghena asammataṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo dve vassāni chasu dhammesu sikkhitasikkhaṁ sikkhamānaṁ saṅghena asammataṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo dve vassāni chasu dhammesu sikkhitasikkhaṁ sikkhamānaṁ saṅghena asammataṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, dve vassāni chasu dhammesu sikkhitasikkhāya sikkhamānāya vuṭṭhānasammutiṁ dātuṁ.


pli: Evañca pana, bhikkhave, dātabbā.


pli: Tāya dve vassāni chasu dhammesu sikkhitasikkhāya sikkhamānāya saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhunīnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, ayye, itthannāmā itthannāmāya ayyāya dve vassāni chasu dhammesu sikkhitasikkhā sikkhamānā saṅghaṁ vuṭṭhānasammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā itthannāmāya ayyāya dve vassāni chasu dhammesu sikkhitasikkhā sikkhamānā saṅghaṁ vuṭṭhānasammutiṁ yācati.


pli: Yadi saṅghassa pattakallaṁ, saṅgho itthannāmāya dve vassāni chasu dhammesu sikkhitasikkhāya sikkhamānāya vuṭṭhānasammutiṁ dadeyya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmāya dve vassāni chasu dhammesu sikkhitasikkhāya sikkhamānāya vuṭṭhānasammutiṁ deti.


pli: Yassā ayyāya khamati itthannāmāya dve vassāni chasu dhammesu sikkhitasikkhāya sikkhamānāya vuṭṭhānasammutiyā dānaṁ, sā tuṇhassa;


pli: yassā nakkhamati, sā bhāseyya.


pli: Dinnā saṅghena itthannāmāya dve vassāni chasu dhammesu sikkhitasikkhāya sikkhamānāya vuṭṭhānasammuti;


pli: khamati saṅghassa, tasmā tuṇhī, evametaṁ dhārayāmī’”ti.


pli: Atha kho bhagavā tā bhikkhuniyo anekapariyāyena vigarahitvā dubbharatāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī dve vassāni chasu dhammesu sikkhitasikkhaṁ sikkhamānaṁ saṅghena asammataṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Dve vassānīti


pli: dve saṁvaccharāni.


pli: Sikkhitasikkhā nāma


pli: chasu dhammesu sikkhitasikkhā.


pli: Asammatā nāma


pli: ñattidutiyena kammena vuṭṭhānasammuti na dinnā hoti.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Dhammakamme dhammakammasaññā vuṭṭhāpeti, āpatti pācittiyassa.


pli: Dhammakamme vematikā vuṭṭhāpeti, āpatti pācittiyassa.


pli: Dhammakamme adhammakammasaññā vuṭṭhāpeti, āpatti pācittiyassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: dve vassāni chasu dhammesu sikkhitasikkhaṁ sikkhamānaṁ saṅghena sammataṁ vuṭṭhāpeti,


pli: ummattikāya,


pli: ādikammikāyāti.


pli: Catutthasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 65. Gihigatasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo ūnadvādasavassaṁ gihigataṁ vuṭṭhāpenti.


pli: Tā akkhamā honti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ duruttānaṁ durāgatānaṁ vacanapathānaṁ.


pli: Uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ anadhivāsakajātikā honti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo ūnadvādasavassaṁ gihigataṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo ūnadvādasavassaṁ gihigataṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo ūnadvādasavassaṁ gihigataṁ vuṭṭhāpessanti.


pli: Ūnadvādasavassā, bhikkhave, gihigatā akkhamā hoti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ duruttānaṁ durāgatānaṁ vacanapathānaṁ.


pli: Uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ anadhivāsakajātikā hoti.


pli: Dvādasavassāva kho, bhikkhave, gihigatā khamā hoti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ duruttānaṁ durāgatānaṁ vacanapathānaṁ.


pli: Uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ adhivāsakajātikā hoti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī ūnadvādasavassaṁ gihigataṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Ūnadvādasavassā nāma


pli: appattadvādasavassā.


pli: Gihigatā nāma


pli: purisantaragatā vuccati.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Ūnadvādasavassāya ūnadvādasavassasaññā vuṭṭhāpeti, āpatti pācittiyassa.


pli: Ūnadvādasavassāya vematikā vuṭṭhāpeti, āpatti dukkaṭassa.


pli: Ūnadvādasavassāya paripuṇṇasaññā vuṭṭhāpeti, anāpatti.


pli: Paripuṇṇadvādasavassāya ūnadvādasavassasaññā, āpatti dukkaṭassa.


pli: Paripuṇṇadvādasavassāya vematikā, āpatti dukkaṭassa.


pli: Anāpatti—


pli: ummattikāya,


pli: ādikammikāyāti.


pli: Pañcamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 66. Dutiyagihigatasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo paripuṇṇadvādasavassaṁ gihigataṁ dve vassāni chasu dhammesu asikkhitasikkhaṁ vuṭṭhāpenti.


pli: Tā bālā honti abyattā na jānanti kappiyaṁ vā akappiyaṁ vā.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo paripuṇṇadvādasavassaṁ gihigataṁ dve vassāni chasu dhammesu asikkhitasikkhaṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo paripuṇṇadvādasavassaṁ gihigataṁ dve vassāni chasu dhammesu asikkhitasikkhaṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo paripuṇṇadvādasavassaṁ gihigataṁ dve vassāni chasu dhammesu asikkhitasikkhaṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā dhammiṁ kathaṁ katvā bhikkhū āmantesi—


pli: “anujānāmi, bhikkhave, paripuṇṇadvādasavassāya gihigatāya dve vassāni chasu dhammesu sikkhāsammutiṁ dātuṁ.


pli: Evañca pana, bhikkhave, dātabbā.


pli: Tāya paripuṇṇadvādasavassāya gihigatāya saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhunīnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, ayye, itthannāmā itthannāmāya ayyāya paripuṇṇadvādasavassā gihigatā saṅghaṁ dve vassāni chasu dhammesu sikkhāsammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā itthannāmāya ayyāya paripuṇṇadvādasavassā gihigatā saṅghaṁ dve vassāni chasu dhammesu sikkhāsammutiṁ yācati.


pli: Yadi saṅghassa pattakallaṁ saṅgho itthannāmāya paripuṇṇadvādasavassāya gihigatāya dve vassāni chasu dhammesu sikkhāsammutiṁ dadeyya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmāya paripuṇṇadvādasavassāya gihigatāya dve vassāni chasu dhammesu sikkhāsammutiṁ deti.


pli: Yassā ayyāya khamati itthannāmāya paripuṇṇadvādasavassāya gihigatāya dve vassāni chasu dhammesu sikkhāsammutiyā dānaṁ, sā tuṇhassa;


pli: yassā nakkhamati, sā bhāseyya.


pli: Dinnā saṅghena itthannāmāya paripuṇṇadvādasavassāya gihigatāya dve vassāni chasu dhammesu sikkhāsammuti.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Sā paripuṇṇadvādasavassā gihigatā evaṁ vadehīti vattabbā—


pli: “pāṇātipātā veramaṇiṁ dve vassāni avītikkamma samādānaṁ samādiyāmi …pe…


pli: vikālabhojanā veramaṇiṁ dve vassāni avītikkamma samādānaṁ samādiyāmī”ti.


pli: Atha kho bhagavā tā bhikkhuniyo anekapariyāyena vigarahitvā dubbharatāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī paripuṇṇadvādasavassaṁ gihigataṁ dve vassāni chasu dhammesu asikkhitasikkhaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Paripuṇṇadvādasavassā nāma


pli: pattadvādasavassā.


pli: Gihigatā nāma


pli: purisantaragatā vuccati.


pli: Dve vassānīti


pli: dve saṁvaccharāni.


pli: Asikkhitasikkhā nāma


pli: sikkhā vā na dinnā hoti, dinnā vā sikkhā kupitā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Dhammakamme dhammakammasaññā vuṭṭhāpeti, āpatti pācittiyassa.


pli: Dhammakamme vematikā vuṭṭhāpeti, āpatti pācittiyassa.


pli: Dhammakamme adhammakammasaññā vuṭṭhāpeti, āpatti pācittiyassa.


pli: Adhammakamme dhammakammasaññā vuṭṭhāpeti, āpatti dukkaṭassa.


pli: Adhammakamme vematikā vuṭṭhāpeti, āpatti dukkaṭassa.


pli: Adhammakamme adhammakammasaññā vuṭṭhāpeti, āpatti dukkaṭassa.


pli: Anāpatti—


pli: paripuṇṇadvādasavassaṁ gihigataṁ dve vassāni chasu dhammesu sikkhitasikkhaṁ vuṭṭhāpeti,


pli: ummattikāya,


pli: ādikammikāyāti.


pli: Chaṭṭhasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 67. Tatiyagihigatasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo paripuṇṇadvādasavassaṁ gihigataṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpenti.


pli: Bhikkhuniyo evamāhaṁsu—


pli: “etha, sikkhamānā, imaṁ jānātha, imaṁ detha, imaṁ āharatha, iminā attho, imaṁ kappiyaṁ karothā”ti.


pli: Tā evamāhaṁsu—


pli: “na mayaṁ, ayye, sikkhamānā, bhikkhuniyo mayan”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo paripuṇṇadvādasavassaṁ gihigataṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo paripuṇṇadvādasavassaṁ gihigataṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo paripuṇṇadvādasavassaṁ gihigataṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, paripuṇṇadvādasavassāya gihigatāya dve vassāni chasu dhammesu sikkhitasikkhāya vuṭṭhānasammutiṁ dātuṁ.


pli: Evañca pana, bhikkhave, dātabbā.


pli: Tāya paripuṇṇadvādasavassāya gihigatāya dve vassāni chasu dhammesu sikkhitasikkhāya saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhunīnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, ayye, itthannāmā itthannāmāya ayyāya paripuṇṇadvādasavassā gihigatā dve vassāni chasu dhammesu sikkhitasikkhā, saṅghaṁ vuṭṭhānasammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattāya bhikkhuniyā paṭibalāya saṅgho ñāpetabbo.


pli: ‘Suṇātu me, ayye, saṅgho.


pli: Ayaṁ itthannāmā itthannāmāya ayyāya paripuṇṇadvādasavassā gihigatā dve vassāni chasu dhammesu sikkhitasikkhā saṅghaṁ vuṭṭhānasammutiṁ yācati.


pli: Yadi saṅghassa pattakallaṁ, saṅgho itthannāmāya paripuṇṇadvādasavassāya gihigatāya dve vassāni chasu dhammesu sikkhitasikkhāya vuṭṭhānasammutiṁ dadeyya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmāya paripuṇṇadvādasavassāya gihigatāya dve vassāni chasu dhammesu sikkhitasikkhāya vuṭṭhānasammutiṁ deti.


pli: Yassā ayyāya khamati itthannāmāya paripuṇṇadvādasavassāya gihigatāya dve vassāni chasu dhammesu sikkhitasikkhāya vuṭṭhānasammutiyā dānaṁ, sā tuṇhassa;


pli: yassā nakkhamati, sā bhāseyya.


pli: Dinnā saṅghena itthannāmāya paripuṇṇadvādasavassāya gihigatāya dve vassāni chasu dhammesu sikkhitasikkhāya vuṭṭhānasammuti.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho bhagavā tā bhikkhuniyo anekapariyāyena vigarahitvā dubbharatāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī paripuṇṇadvādasavassaṁ gihigataṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Paripuṇṇadvādasavassā nāma


pli: pattadvādasavassā.


pli: Gihigatā nāma


pli: purisantaragatā vuccati.


pli: Dve vassānīti


pli: dve saṁvaccharāni.


pli: Sikkhitasikkhā nāma


pli: chasu dhammesu sikkhitasikkhā.


pli: Asammatā nāma


pli: ñattidutiyena kammena vuṭṭhānasammuti na dinnā hoti.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Dhammakamme dhammakammasaññā vuṭṭhāpeti, āpatti pācittiyassa.


pli: Dhammakamme vematikā vuṭṭhāpeti, āpatti pācittiyassa.


pli: Dhammakamme adhammakammasaññā vuṭṭhāpeti, āpatti pācittiyassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: paripuṇṇadvādasavassaṁ gihigataṁ dve vassāni chasu dhammesu sikkhitasikkhaṁ saṅghena sammataṁ vuṭṭhāpeti,


pli: ummattikāya,


pli: ādikammikāyāti.


pli: Sattamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 68. Sahajīvinīsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī sahajīviniṁ vuṭṭhāpetvā dve vassāni neva anuggaṇhāti na anuggaṇhāpeti.


pli: Tā bālā honti abyattā;


pli: na jānanti kappiyaṁ vā akappiyaṁ vā.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā sahajīviniṁ vuṭṭhāpetvā dve vassāni neva anuggaṇhissati na anuggaṇhāpessatī”ti …pe…


pli: “saccaṁ kira, bhikkhave, thullanandā bhikkhunī sahajīviniṁ vuṭṭhāpetvā dve vassāni neva anuggaṇhāti na anuggaṇhāpetī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī sahajīviniṁ vuṭṭhāpetvā dve vassāni neva anuggaṇhissati na anuggaṇhāpessati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī sahajīviniṁ vuṭṭhāpetvā dve vassāni neva anuggaṇheyya na anuggaṇhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Sahajīvinī nāma


pli: saddhivihārinī vuccati.


pli: Vuṭṭhāpetvāti


pli: upasampādetvā.


pli: Dve vassānīti


pli: dve saṁvaccharāni.


pli: Neva anuggaṇheyyāti


pli: na sayaṁ anuggaṇheyya uddesena paripucchāya ovādena anusāsaniyā.


pli: Na anuggaṇhāpeyyāti


pli: na aññaṁ āṇāpeyya


pli: “dve vassāni neva anuggaṇhissāmi na anuggaṇhāpessāmī”ti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Aṭṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 69. Pavattinīnānubandhanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo vuṭṭhāpitaṁ pavattiniṁ dve vassāni nānubandhanti.


pli: Tā bālā honti abyattā;


pli: na jānanti kappiyaṁ vā akappiyaṁ vā.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo vuṭṭhāpitaṁ pavattiniṁ dve vassāni nānubandhissantī”ti …pe…


pli: “saccaṁ kira, bhikkhave, bhikkhuniyo vuṭṭhāpitaṁ pavattiniṁ dve vassāni nānubandhantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo vuṭṭhāpitaṁ pavattiniṁ dve vassāni nānubandhissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī vuṭṭhāpitaṁ pavattiniṁ dve vassāni nānubandheyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Vuṭṭhāpitanti


pli: upasampāditaṁ.


pli: Pavattinī nāma


pli: upajjhāyā vuccati.


pli: Dve vassānīti


pli: dve saṁvaccharāni.


pli: Nānubandheyyāti


pli: na sayaṁ upaṭṭhaheyya.


pli: Dve vassāni nānubandhissāmīti dhuraṁ nikkhittamatte āpatti pācittiyassa.


pli: Anāpatti—


pli: upajjhāyā bālā vā hoti alajjinī vā,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Navamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Lasuṇavagga


pli: 7. Āmakadhaññasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo sassakāle āmakadhaññaṁ viññāpetvā nagaraṁ atiharanti dvāraṭṭhāne—


pli: “dethāyye, bhāgan”ti.


pli: Palibundhetvā muñciṁsu.


pli: Atha kho tā bhikkhuniyo upassayaṁ gantvā bhikkhunīnaṁ etamatthaṁ ārocesuṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo āmakadhaññaṁ viññāpessantī”ti …pe…


pli: “saccaṁ kira, bhikkhave, bhikkhuniyo āmakadhaññaṁ viññāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo āmakadhaññaṁ viññāpessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī āmakadhaññaṁ viññatvā vā viññāpetvā vā bhajjitvā vā bhajjāpetvā vā koṭṭetvā vā koṭṭāpetvā vā pacitvā vā pacāpetvā vā bhuñjeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Āmakadhaññaṁ nāma


pli: sāli vīhi yavo godhumo kaṅgu varako kudrusako.


pli: Viññatvāti


pli: sayaṁ viññatvā.


pli: Viññāpetvāti


pli: aññaṁ viññāpetvā.


pli: Bhajjitvāti


pli: sayaṁ bhajjitvā.


pli: Bhajjāpetvāti


pli: aññaṁ bhajjāpetvā.


pli: Koṭṭetvāti


pli: sayaṁ koṭṭetvā.


pli: Koṭṭāpetvāti


pli: aññaṁ koṭṭāpetvā.


pli: Pacitvāti


pli: sayaṁ pacitvā.


pli: Pacāpetvāti


pli: aññaṁ pacāpetvā.


pli: “Bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pācittiyassa.


pli: Anāpatti—


pli: ābādhapaccayā,


pli: aparaṇṇaṁ viññāpeti,


pli: ummattikāya,


pli: ādikammikāyāti.


pli: Sattamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Gabbhinivagga


pli: 70. Dutiyasahajīvinīsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī sahajīviniṁ vuṭṭhāpetvā neva vūpakāseti na vūpakāsāpeti.


pli: Sāmiko aggahesi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā sahajīviniṁ vuṭṭhāpetvā neva vūpakāsessati na vūpakāsāpessati, sāmiko aggahesi.


pli: Sacāyaṁ bhikkhunī pakkantā assa, na ca sāmiko gaṇheyyā”ti …pe…


pli: “saccaṁ kira, bhikkhave, thullanandā bhikkhunī sahajīviniṁ vuṭṭhāpetvā neva vūpakāseti na vūpakāsāpeti, sāmiko aggahesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī sahajīviniṁ vuṭṭhāpetvā neva vūpakāsessati na vūpakāsāpessati, sāmiko aggahesi.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī sahajīviniṁ vuṭṭhāpetvā neva vūpakāseyya na vūpakāsāpeyya antamaso chappañcayojanānipi, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Sahajīvinī nāma


pli: saddhivihārinī vuccati.


pli: Vuṭṭhāpetvāti


pli: upasampādetvā.


pli: Neva vūpakāseyyāti


pli: na sayaṁ vūpakāseyya.


pli: Na vūpakāsāpeyyāti


pli: na aññaṁ āṇāpeyya.


pli: “Neva vūpakāsessāmi na vūpakāsāpessāmi antamaso chappañcayojanānipī”ti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā dutiyikaṁ bhikkhuniṁ na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Dasamasikkhāpadaṁ niṭṭhitaṁ.


pli: Gabbhinivaggo sattamo.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 71. Kumāribhūtasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo ūnavīsativassaṁ kumāribhūtaṁ vuṭṭhāpenti.


pli: Tā akkhamā honti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ duruttānaṁ durāgatānaṁ vacanapathānaṁ.


pli: Uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ anadhivāsakajātikā honti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo ūnavīsativassaṁ kumāribhūtaṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo ūnavīsativassaṁ kumāribhūtaṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo ūnavīsativassaṁ kumāribhūtaṁ vuṭṭhāpessanti.


pli: Ūnavīsativassā, bhikkhave, kumāribhūtā akkhamā hoti sītassa uṇhassa …pe…


pli: pāṇaharānaṁ anadhivāsakajātikā hoti.


pli: Vīsativassāva kho, bhikkhave, kumāribhūtā khamā hoti sītassa uṇhassa …pe…


pli: pāṇaharānaṁ adhivāsakajātikā hoti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī ūnavīsativassaṁ kumāribhūtaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Ūnavīsativassā nāma


pli: appattavīsativassā.


pli: Kumāribhūtā nāma


pli: sāmaṇerī vuccati.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Ūnavīsativassāya ūnavīsativassasaññā vuṭṭhāpeti, āpatti pācittiyassa.


pli: Ūnavīsativassāya vematikā vuṭṭhāpeti, āpatti dukkaṭassa.


pli: Ūnavīsativassāya paripuṇṇasaññā vuṭṭhāpeti, anāpatti.


pli: Paripuṇṇavīsativassāya ūnavīsativassasaññā, āpatti dukkaṭassa.


pli: Paripuṇṇavīsativassāya vematikā, āpatti dukkaṭassa.


pli: Anāpatti—


pli: ummattikāya,


pli: ādikammikāyāti.


pli: Paṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 72. Dutiyakumāribhūtasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu asikkhitasikkhaṁ vuṭṭhāpenti.


pli: Tā bālā honti abyattā;


pli: na jānanti kappiyaṁ vā akappiyaṁ vā.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu asikkhitasikkhaṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu asikkhitasikkhaṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu asikkhitasikkhaṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, aṭṭhārasavassāya kumāribhūtāya dve vassāni chasu dhammesu sikkhāsammutiṁ dātuṁ.


pli: Evañca pana, bhikkhave, dātabbā.


pli: Tāya aṭṭhārasavassāya kumāribhūtāya saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhunīnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, ayye, itthannāmā itthannāmāya ayyāya aṭṭhārasavassā kumāribhūtā saṅghaṁ dve vassāni chasu dhammesu sikkhāsammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā itthannāmāya ayyāya aṭṭhārasavassā kumāribhūtā saṅghaṁ dve vassāni chasu dhammesu sikkhāsammutiṁ yācati.


pli: Yadi saṅghassa pattakallaṁ, saṅgho itthannāmāya aṭṭhārasavassāya kumāribhūtāya dve vassāni chasu dhammesu sikkhāsammutiṁ dadeyya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmāya aṭṭhārasavassāya kumāribhūtāya dve vassāni chasu dhammesu sikkhāsammutiṁ deti.


pli: Yassā ayyāya khamati itthannāmāya aṭṭhārasavassāya kumāribhūtāya dve vassāni chasu dhammesu sikkhāsammutiyā dānaṁ, sā tuṇhassa;


pli: yassā nakkhamati, sā bhāseyya.


pli: Dinnā saṅghena itthannāmāya aṭṭhārasavassāya kumāribhūtāya dve vassāni chasu dhammesu sikkhāsammuti.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Sā aṭṭhārasavassā kumāribhūtā evaṁ vadehīti vattabbā—


pli: “pāṇātipātā veramaṇiṁ dve vassāni avītikkamma samādānaṁ samādiyāmi …pe…


pli: vikālabhojanā veramaṇiṁ dve vassāni avītikkamma samādānaṁ samādiyāmī”ti.


pli: Atha kho bhagavā tā bhikkhuniyo anekapariyāyena vigarahitvā dubbharatāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī paripuṇṇavīsativassaṁ kumāribhūtaṁ dve vassāni chasu dhammesu asikkhitasikkhaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Paripuṇṇavīsativassā nāma


pli: pattavīsativassā.


pli: Kumāribhūtā nāma


pli: sāmaṇerī vuccati.


pli: Dve vassānīti


pli: dve saṁvaccharāni.


pli: Asikkhitasikkhā nāma


pli: sikkhā vā na dinnā hoti, dinnā vā sikkhā kupitā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Dhammakamme dhammakammasaññā vuṭṭhāpeti, āpatti pācittiyassa.


pli: Dhammakamme vematikā vuṭṭhāpeti, āpatti pācittiyassa.


pli: Dhammakamme adhammakammasaññā vuṭṭhāpeti, āpatti pācittiyassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: paripuṇṇavīsativassaṁ kumāribhūtaṁ dve vassāni chasu dhammesu sikkhitasikkhaṁ vuṭṭhāpeti,


pli: ummattikāya,


pli: ādikammikāyāti.


pli: Dutiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 73. Tatiyakumāribhūtasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpenti.


pli: Bhikkhuniyo evamāhaṁsu—


pli: “etha, sikkhamānā, imaṁ jānātha, imaṁ detha, imaṁ āharatha, iminā attho, imaṁ kappiyaṁ karothā”ti.


pli: Tā evamāhaṁsu—


pli: “na mayaṁ, ayye, sikkhamānā, bhikkhuniyo mayan”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo paripuṇṇavīsativassaṁ kumāribhūtaṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, paripuṇṇavīsativassāya kumāribhūtāya dve vassāni chasu dhammesu sikkhitasikkhāya vuṭṭhānasammutiṁ dātuṁ.


pli: Evañca pana, bhikkhave, dātabbā.


pli: Tāya paripuṇṇavīsativassāya kumāribhūtāya dve vassāni chasu dhammesu sikkhitasikkhāya saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhunīnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, ayye, itthannāmā itthannāmāya ayyāya paripuṇṇavīsativassā kumāribhūtā dve vassāni chasu dhammesu sikkhitasikkhā saṅghaṁ vuṭṭhānasammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā itthannāmāya ayyāya paripuṇṇavīsativassā kumāribhūtā dve vassāni chasu dhammesu sikkhitasikkhā saṅghaṁ vuṭṭhānasammutiṁ yācati.


pli: Yadi saṅghassa pattakallaṁ saṅgho itthannāmāya paripuṇṇavīsativassāya kumāribhūtāya dve vassāni chasu dhammesu sikkhitasikkhāya vuṭṭhānasammutiṁ dadeyya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmāya paripuṇṇavīsativassāya kumāribhūtāya dve vassāni chasu dhammesu sikkhitasikkhāya vuṭṭhānasammutiṁ deti.


pli: Yassā ayyāya khamati itthannāmāya paripuṇṇavīsativassāya kumāribhūtāya dve vassāni chasu dhammesu sikkhitasikkhāya vuṭṭhānasammutiyā dānaṁ, sā tuṇhassa;


pli: yassā nakkhamati, sā bhāseyya.


pli: Dinnā saṅghena itthannāmāya paripuṇṇavīsativassāya kumāribhūtāya dve vassāni chasu dhammesu sikkhitasikkhāya vuṭṭhānasammuti.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho bhagavā tā bhikkhuniyo anekapariyāyena vigarahitvā dubbharatāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī paripuṇṇavīsativassaṁ kumāribhūtaṁ dve vassāni chasu dhammesu sikkhitasikkhaṁ saṅghena asammataṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Paripuṇṇavīsativassā nāma


pli: pattavīsativassā.


pli: Kumāribhūtā nāma


pli: sāmaṇerī vuccati.


pli: Dve vassānīti


pli: dve saṁvaccharāni.


pli: Sikkhitasikkhā nāma


pli: chasu dhammesu sikkhitasikkhā.


pli: Asammatā nāma


pli: ñattidutiyena kammena vuṭṭhānasammuti na dinnā hoti.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Dhammakamme dhammakammasaññā vuṭṭhāpeti, āpatti pācittiyassa.


pli: Dhammakamme vematikā vuṭṭhāpeti, āpatti pācittiyassa.


pli: Dhammakamme adhammakammasaññā vuṭṭhāpeti, āpatti pācittiyassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: paripuṇṇavīsativassaṁ kumāribhūtaṁ dve vassāni chasu dhammesu sikkhitasikkhaṁ saṅghena sammataṁ vuṭṭhāpeti,


pli: ummattikāya,


pli: ādikammikāyāti.


pli: Tatiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 74. Ūnadvādasavassasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo ūnadvādasavassā vuṭṭhāpenti.


pli: Tā bālā honti abyattā na jānanti kappiyaṁ vā akappiyaṁ vā.


pli: Saddhivihāriniyopi bālā honti abyattā;


pli: na jānanti kappiyaṁ vā akappiyaṁ vā.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo ūnadvādasavassā vuṭṭhāpessantī”ti …pe…


pli: “saccaṁ kira, bhikkhave, bhikkhuniyo ūnadvādasavassā vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo ūnadvādasavassā vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī ūnadvādasavassā vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Ūnadvādasavassā nāma


pli: appattadvādasavassā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Anāpatti—


pli: paripuṇṇadvādasavassā vuṭṭhāpeti,


pli: ummattikāya,


pli: ādikammikāyāti.


pli: Catutthasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 75. Paripuṇṇadvādasavassasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo paripuṇṇadvādasavassā saṅghena asammatā vuṭṭhāpenti.


pli: Tā bālā honti abyattā;


pli: na jānanti kappiyaṁ vā akappiyaṁ vā.


pli: Saddhivihāriniyopi bālā honti abyattā;


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo paripuṇṇadvādasavassā saṅghena asammatā vuṭṭhāpessantī”ti …pe…


pli: “saccaṁ kira, bhikkhave, bhikkhuniyo paripuṇṇadvādasavassā saṅghena asammatā vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo paripuṇṇadvādasavassā saṅghena asammatā vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, paripuṇṇadvādasavassāya bhikkhuniyā vuṭṭhāpanasammutiṁ dātuṁ.


pli: Evañca pana, bhikkhave, dātabbā.


pli: Tāya paripuṇṇadvādasavassāya bhikkhuniyā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhunīnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, ayye, itthannāmā paripuṇṇadvādasavassā bhikkhunī saṅghaṁ vuṭṭhāpanasammutiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Sā bhikkhunī saṅghena paricchinditabbā— ‘byattāyaṁ bhikkhunī lajjinī’ti.


pli: Sace bālā ca hoti alajjinī ca, na dātabbā.


pli: Sace bālā hoti lajjinī, na dātabbā.


pli: Sace byattā hoti alajjinī, na dātabbā.


pli: Sace byattā ca hoti lajjinī ca, dātabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā paripuṇṇadvādasavassā bhikkhunī saṅghaṁ vuṭṭhāpanasammutiṁ yācati.


pli: Yadi saṅghassa pattakallaṁ, saṅgho itthannāmāya paripuṇṇadvādasavassāya bhikkhuniyā vuṭṭhāpanasammutiṁ dadeyya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmāya paripuṇṇadvādasavassāya bhikkhuniyā vuṭṭhāpanasammutiṁ deti.


pli: Yassā ayyāya khamati itthannāmāya paripuṇṇadvādasavassāya bhikkhuniyā vuṭṭhāpanasammutiyā dānaṁ, sā tuṇhassa;


pli: yassā nakkhamati, sā bhāseyya.


pli: Dinnā saṅghena itthannāmāya paripuṇṇadvādasavassāya bhikkhuniyā vuṭṭhāpanasammuti.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho bhagavā tā bhikkhuniyo anekapariyāyena vigarahitvā dubbharatāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī paripuṇṇadvādasavassā saṅghena asammatā vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Paripuṇṇadvādasavassā nāma


pli: pattadvādasavassā.


pli: Asammatā nāma


pli: ñattidutiyena kammena vuṭṭhāpanasammuti na dinnā hoti.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Dhammakamme dhammakammasaññā vuṭṭhāpeti, āpatti pācittiyassa.


pli: Dhammakamme vematikā vuṭṭhāpeti, āpatti pācittiyassa.


pli: Dhammakamme adhammakammasaññā vuṭṭhāpeti, āpatti pācittiyassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: paripuṇṇadvādasavassā saṅghena sammatā vuṭṭhāpeti,


pli: ummattikāya,


pli: ādikammikāyāti.


pli: Pañcamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 76. Khīyanadhammasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.